 Na MERCY MWENDE HUKU ulimwengu leo ukiadhimisha Siku ya Kumaliza Dhuluma dhidi ya Makahaba, Miungano ya makahaba nchini Uingereza inapanga maandamano makubwa kulalamikia mauaji ya marehemu Agnes Wanjiru. Bi Wanjiru anadaiwa kuuawa na wanajeshi wa Uingereza mjini Nanyuki, Kaunti ya Laikipia miaka tisa iliyopita. Miungano hiyo kupitia mitandao yao ya kijamii, imeapa kuwa itaandaa maandamano makubwa nje ya makao makuu ya Wizara ya Ulinzi jijini London. Maandamano haya ya makundi mbalimbali pia yatashirikisha maafisa wa mashirika ya kupambana na ubakaji lengo lao likiwa kuhakikisha kuwa waliomuua Bi Wanjiru wanakabiliwa vikali kisheria. Mwili wa Bi Wanjiru ulipatikana kwenye tangi la majitaka katika hoteli ya Lions Court mjini Nanyuki, miezi mitatu baada ya mwanajeshi kutekeleza mauaji yake. Mashirika hayo ya makahaba yamekashifu serikali ya Uingereza kwa kumkinga mwanajeshi aliyekiri hadharani kwenye mtandao wa kijamii kuwa alimuua Bi Wanjiru. Pia wanachama wa mashirika hayo wanadai mara nyingi maafisa wa usalama na wanajeshi wamekuwa wakiwadhulumu wakiwa kwenye biashara zao. Jamaa ya marehemu, Frecia Muchiri alisema viongozi wa mashirika hayo walipata idhini yao ili kushinikiza utendaji wa haki kwa familia ya marehemu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  